钦定古今图书集成/明伦汇编/氏族典/第145卷 > 《廖用贤尚友录》 > 孙登
## 钦定古今图书集成/明伦汇编/氏族典/第145卷 > 《廖用贤尚友录》 > 孙登

按《吴志孙登传》：“登字子高，权长子也。魏黄初二年，以
权为吴王，拜登东中郎将，封万户侯。登辞侯不受，是
岁，立登为太子。黄龙元年，权称尊号，立为皇太子。权
迁都建业，征上大将军陆逊辅登镇武昌，领宫府留
事。登或射猎当由径道，常远避良田，不践苗稼，至所
顿息，又择空闲之地，其不欲烦民如此。后弟虑卒，权”
为之降损。登昼夜兼行，到赖乡，自闻召见，见权悲泣。
住十馀日，欲遣西还。深自陈乞，以久离定省，子道有
阙，权遂留焉。嘉禾三年，权征新城，使登居守，总知留
事。初，登所生庶贱徐夫人少有母养之恩。后徐氏以
妒废处吴，而步夫人最宠，步氏有赐，登不敢辞，拜受
而已。徐氏使至，所赐衣服，必沐浴服之。登立凡二十
一年，年三十三卒，是岁赤乌四年也。谥登曰“宣太子。”
子璠、希皆早卒，次子英封吴侯。五凤元年，英以大将
军孙峻擅权，谋诛峻，事觉自杀，国除。